En tjeneste på kommunernes hjemmesider gør det let at dele informationer på sociale medier. Tjenesten er gratis for kommunerne, så det er jo en ren win-win-situation. Hvis ikke det var, fordi borgerne betaler indirekte til firmaerne bag, idet selskaberne høster data om borgernes adfærd på websiderne.

Politikens forside fortalte for halvanden måned siden, at hver fjerde af landets kommuner - i alt 23 - havde installeret en delingsknap fra firmaet AddThis, som gør det nemt at dele indhold. AddThis sætter sporingscookies i borgerens it-udstyr, der giver firmaet præcise oplysninger om, hvad man læser og søger efter på hjemmesiden.

Firmaet bygger så kommercielle profiler af brugerne og sælger data videre til andre. Kritikken var hård fra flere sider, og nogle kommuner gav udtryk for, at de ikke var opmærksomme på, hvad de stod model til, og nu ville revurdere samarbejdet med Addthis.